runetrust/blame-folketinget-dk huggingface dataset:
Karen Hækkerup (S), 2009-11-12:
Nu får den konservative ordfører det til at lyde, som om bandekrigen er slut: Vi har fanget de kriminelle, vi har sat dem i fængsel, de er holdt op med at skyde i gaderne, og nu er alt godt.
Må jeg minde om, at vi på bare få år har tredoblet antallet af unge mennesker, som er på vej ud i kriminalitet – vi har tredoblet antallet.
Hvis de her unge mennesker udvikler sig til at være hardcore kriminelle i bander eller i rockermiljøet i stedet for at tage en uddannelse, blive nyttige samfundsborgere, så står vi over for et problem, der er endnu større på sigt; det er et problem, vi har advaret imod, et problem, vi har set komme, men også et problem, regeringen har ladet stå til over for.
I stedet for har man sin mandagspakke, sin tirsdagsløsning, sit onsdagspressemøde, hvor man hele tiden fortæller nyt: Vi har fundet på den her lille ting, vi har fundet på en anden ting.
Jeg vil spørge hr. Tom Behnke: Hvor har sammenhængen været, hvor har helheden været, hvor har den forebyggende, samlede indsats været, hvor man har sagt, hvordan man vil gribe det her an?
Den indsats har regeringen slet ikke leveret.
Simon Emil Ammitzbøll (LA), 2009-11-12:
Jeg kan så forstå, at det er med rigtig god grund, at jeg ikke ved, hvad Socialdemokraterne mener om det her spørgsmål, og det ved jeg stadig væk ikke.
Og jeg kan også forstå, at Soialdemokraternes socialordfører i Københavns Borgerrepræsentation mener det modsatte af fru Karen Hækkerup, nemlig at man skal gøre noget i forhold til at kunne sælge de her ting.
Jeg synes også, at der bare lige er et enkelt glip i fru Karen Hækkerups markedslogik, men det er måske forskellen på en liberal og en socialdemokrat, og det er måske fair nok.
Men nu er det jo ikke sådan, at fordi man legaliserer hashmarkedet, vil der bare være masser af andre markeder, hvor der er en lige så stor efterspørgsel.
Fru Karen Hækkerup nævner menneskehandel, som er et problem, og som er noget, vi skal tage alvorligt, men heldigvis er det jo ikke sådan, at folk bare begynder at købe mennesker, fordi det nu bliver lovligt at købe hash, altså, sådan er det jo ikke.
Derfor synes jeg, at det er meget vigtigt at forholde sig sådan lidt mere nøgternt til det.
Selvfølgelig skal der ske forebyggelse, selvfølgelig skal der være straf, men vi er også nødt til at gøre noget ved markedet, og det nytter jo ikke bare at lave nogle analyser de næste par år, mens bandekrigen hærger i gaderne.
Vil man gøre noget?
Kunne vi dog ikke bare blive involveret lidt i, hvad den socialdemokratiske folketingsgruppe har gjort sig af overvejelser?
Karen Hækkerup (S), 2009-11-12:
Forslaget om en handlingsplan handler i høj grad om at tage ansvaret fra regeringen, lægge ansvaret ud i Folketingssalen, sørge for, at ansvaret kommer til at hvile på flere skuldre, fordi det er så tydeligt, at de, der sidder med ansvaret, ikke magter at løfte det.
Så vil jeg svare på det første, som hr. Kim Andersen spørger til, og som går på, om der er pladser nok i fængslerne.
Der må jeg sige, at vi jo har lavet en skærpelse af våbenloven, som vi i øvrigt har lavet sammen, og hvor vi sætter straffen op for at gå med pistol eller andre våben på sig.
Det har betydet, at der altså er flere, som skal ind og afsone de her straffe.
Vi har i dag 22 fængsler, hvor kapaciteten er brugt 100 pct.
Vi har samlet set en belægning, der er over 92,5 pct., hvilket er over det maksimum, der er sat for vores arresthuse og vores kriminalforsorg.
Det er et problem, når folk kommer ind med arrestanter og siger: Her er en, vi gerne vil have varetægtsfængslet.
Findes der en plads, er den måske i Sønderjylland, hvor man ikke kan finde folk til at transportere arrestanterne hen.
Så dybest set
sætter vi i dag folk på gaden i stedet for i fængsel.
Jeg tror, min ros blev lidt for vel taget imod.
Det kom jo næsten til at lyde, som om det er VKO's egne penge, man nu har givet til politi og domstole.
Og jeg kan også godt afsløre, at havde der siddet en anden regering, var der også blevet sat penge af til de her områder, fordi det er nødvendigt.
Vi er vel enige om, at de kriminelle skal væk fra gaderne; men så kan vi da ikke have en situation, hvor politiet kommer og har fanget en, og så får de at vide, at alt er optaget.
Altså, hvad har regeringen tænkt sig at gøre for, at de banditter og bøller, der render rundt og skyder på gaderne, rent faktisk kan få plads i fængslet?
Det er vel ikke sådan, at man skal stå på venteliste for at få lov at komme ind og afsone en dom.
Kim Andersen (V), 2009-11-12:
Jeg vil gerne sige til fru Karen Hækkerup, at fru Hækkerup ikke skal blive ked af, at hun roste regeringen og dens initiativer og resultater på det her område.
Lad være med at trække det tilbage, lad være med at være ked af det.
Det gode, man gør her i livet, skal man ikke fortryde eller være ked af.
Så stå nu blot ved det.
Der er ikke nogen, der skal have løbepas, fordi der ikke er plads; der er ikke nogen, der skal vente unødigt på at komme ind.
Er der eller bliver der kapacitetsproblemer med, at hardcore kriminelle kan afsone deres straf, vil Venstre være garant for, at regeringen vil løse det problem.
Karina Lorentzen Dehnhardt (SF), 2009-11-12:
Jeg vil fortsætte lidt i samme boldgade.
I SF er vi også glade for, at der til stadighed bliver taget nogle initiativer på området for bandekriminalitet.
Det synes vi er meget vigtigt.
Vi kan dog ærgre os over, at vi ikke er med i de nye aftaler; vi havde gerne bidraget, vi har stillet op med rigtig mange forslag.
Men sådan er det nu.
Jeg kan forstå, at hr. Kim Andersen er villig til at se på Kriminalforsorgen.
Det er jeg meget, meget tilfreds med, for vi har en virkelig betændt situation i Kriminalforsorgen.
Jeg ved ikke, om hr. Kim Andersen har fulgt med i nyhederne de seneste par dage.
Det vælter jo ud med nyheder om, hvordan sikkerheden er under pres i fængslerne, hvordan folk, som vil ud af banderne, bliver placeret på bandeafdelinger alligevel osv. Men jeg vil høre, om hr. Kim Andersen ikke synes, det også er nødvendigt at udvikle et deganging værktøj til Danmark, som man har i andre lande, hvor man simpelt hen får udviklet nogle værktøjer til fra fængslerne at få folk ud af banderne.
Jeg synes, det er et meget overset område.
Kim Andersen (V), 2009-11-12:
Jeg kan sige til SF's ordfører, at det er fuldstændig rigtigt, at regeringen tager resolut fat på de problemer, vi står midt i.
Vi vil bandekriminaliteten til livs, vi vil have genskabt trygheden i det danske samfund.
Det er sådan, at kriminelle, herunder rockere og bandemedlemmer, som begår kriminalitet, skal fanges af politiet og meget hurtigt for en dommer; de skal have den straf, der tilkommer dem, i overensstemmelse med de skærpede straffebestemmelser, som VK-regeringen har indført, og så skal de hurtigst muligt herefter afsone deres straf.
Og det er fuldstændig rigtigt opfattet, at hvis der er hardcore kriminelle fra bande- og rockermiljøerne, som ikke skulle kunne komme ind at afsone, fordi der måtte blive kapacitetsproblemer, vil regeringen vide at tage hånd om det problem, når og hvis det indtræffer.
Der er naturligvis ikke nogen fra de her miljøer, som skal have lov til at gå fri og være en sikkerhedsrisiko i gaderne, fordi der ikke er cellekapacitet i de danske fængsler.
Det vil blive løst.
Vi skal gøre alt, hvad vi kan, for at der ikke er børn og unge, der kommer ind i rockermiljøerne.
Det er også derfor, vi har præsteret et meget omfattende oplæg, der hedder »Ny start«.
Det håber og tror jeg at fru Carina Christensen har orienteret sig om.
Det er meget, meget visionært, og jeg forstår i øvrigt godt, at fru Carina Christensen ærgrer sig over ikke at være med i al den her fremadrettede, konstruktive, dynamiske politikudvikling.
Karina Lorentzen Dehnhardt (SF), 2009-11-12:
Skidt med det.
Det er nu ikke første gang, og det er sikkert heller ikke sidste gang.
Jeg synes stadig væk, at det er lidt uafklaret, om Venstre vil være med til at udvikle et deganging-værktøj, som vi lige præcis og akut mangler i Danmark i forhold til de bandemedlemmer, som gerne vil ud af banderne.
Hvad tilbyder vi dem?
Det har vi slet ikke tænkt på, og det kunne vi godt gøre meget mere ved i Kriminalforsorgen.
Så kan jeg forstå, at Venstres ordfører også gerne vil sikre, at bandemedlemmerne kommer ind at afsone, og at de ikke går rundt i gaderne og udgør en sikkerhedsrisiko.
Hvad med fru Hansens overfaldsmand?
Vil Venstre også være med til at sikre, at den overfaldsmand ikke går rundt på gaden?
Kim Andersen (V), 2009-11-12:
Jamen som jeg nævnte lige før – og jeg tror ikke, at det kommer bag på spørgeren – så er Venstre virkelig et lov og orden-parti, og vi er i den grad på borgernes side og mod de kriminelle og forbryderne. Det er sådan, at overfalder man gamle fru Hansen eller Jensen eller Petersen eller Sørensen, og man får dom for det, skal man naturligvis afsone sin dom hurtigst muligt.
Ligeså er det med medlemmer af bandemiljøet, rockermiljøet.
Der skal ikke være nogen trækken i langdrag, der skal ikke være nogen bortforklaringer eller søforklaringer.
Folk, der bliver dømt for så hardcore kriminalitet som det, vi taler om her, skal afsone, og det skal de gøre hurtigst muligt, og der skal naturligvis være den fornødne, seriøse kapacitet til det.
Det vil vi følge tæt og indgående og fra Venstres side være positive over for at løse, hvis der opstår et reelt problem.
Kim Andersen (V), 2009-11-12:
Tak for det.
Jeg har to spørgsmål til den socialdemokratiske ordfører.
Jeg vil gerne sige, at de er opklarende, og at de fra min side er ment fuldstændig sagligt.
Punkt 1: Er ordføreren ikke enig i, at Kriminalforsorgen indtil dette øjeblik fra den øverste faglige ledelses side har sagt, at Kriminalforsorgen står inde for, at man kan klare at løse de opgaver, der er, i forhold til at de mennesker, der skal afsone, kan afsone?
Er ordføreren ikke enig i, at det har været Kriminalforsorgens ledelses budskab indtil dette tidspunkt?
Punkt 2: Jeg vil gerne forstå det, der fremgår af det fremsatte forslag til vedtagelse, rigtigt.
Er det, som der efterspørges, i virkeligheden, at alt det, der er foretaget, alt det, der er sat i gang, alt det, der er under behandling og iværksættelse, skal skrives ind i et katalog, og så skal man en gang i kvartalet sige, hvordan det går med at udføre virksomheden i praksis?
Det er bare lige, så jeg kan forstå det, så vi får det lidt ned på jorden, så det bliver en smule konkret og håndgribeligt for os alle sammen.
Tom Behnke (KF), 2009-11-12:
Det med at svare på spørgsmål kommer jeg tilbage til, når det er min tur til at være ordfører.
Men jeg har en anden ting, som jeg synes er ret væsentlig at få på plads i den her sammenhæng, for fru Karen Hækkerup prøver på at piske en stemning op i forhold til kriminalforsorgen, som er helt uhørt og helt ude af proportioner.
For hvad er det egentlig, der er sket?
Man har lavet en flerårig aftale for kriminalforsorgen, hvor man har tilført kriminalforsorgen 200 mio. kr. ekstra til nye initiativer, bl.a. forbedrede arbejdsforhold for fængselsbetjentene.
I den sammenhæng har man så sagt, at kriminalforsorgen over en 4-års-periode periode i det hele taget ikke skal spare, men effektivisere for det, der svarer til 100 mio. kr., heraf 30 mio. kr. på bygningsmassen.
Det er ud af en samlet bevilling næste år på 2,8 mia. kr.
Ud af 2,8 mia. kr. skal man effektivisere for 30 mio. kr.
Karen Hækkerup (S), 2009-11-12:
Jeg håber, at den konservative ordfører hørte, hvad jeg sagde i mit indlæg: Der er en belægning på 100 pct. i 22 af landets fængsler, vi har en samlet belægning på 92,5 pct., når vi tæller arresthusene med.
Det er over vores maksimum, som ligger på 92 pct.
Konsekvensen er, at der ikke er ledige pladser, at ventekøen vokser, og at man, når man kommer med en kriminel, man gerne have fængslet, og ringer rundt for at finde en plads, oplever, at svaret så er: Desværre, der er ingen ledige pladser.
Det synes jeg altså er et problem, som man må forholde sig til.
Man må også forholde sig til, at de her besparelser betyder, at man vil lukke fængslet på Københavns Politigård.
Det er det fængsel, som de allerværste kriminelle er allermest bange for at komme ind og sidde i, fordi det er dér, der er allermest sikkerhed og styr på det, og det fængsel vil man nu lukke.
Det vil sige, at de allermest modbydelige og stærke fanger kommer ud i de andre fængsler, og det er også et problem.
Hr. Tom Behnke siger, at vi har givet flere penge til kriminalforsorgen til de ansatte.
Jeg vil minde om, at den arbejdsgruppe i hele vores samfund, der bliver slidt hurtigst ned, er vores fængselsfunktionærer, fordi de arbejder under så ekstremt hårde forhold.
Konsekvensen af besparelserne er, at der vil være endnu flere vagter, hvor en fængselsfunktionær vil være alene, og det synes jeg ikke er i orden.
Dennis Flydtkjær (DF), 2009-11-12:
Jeg kan i hvert fald starte med at sige, at Dansk Folkeparti har den klare intention, at der ikke skal gå nogen kriminelle på gaden; de kriminelle skal ind bag tremmer, og det kommer de også.
Det er egentlig også det, vi kan se ud af en belægning på lige omkring de hundrede procent.
Det skyldes jo i høj grad, at både politi og domstole er blevet rigtig effektive, og det kan vi jo egentlig kun være glade for.
Men så længe kriminalforsorgen ikke selv kommer og siger, at de ikke kan løse den her opgave, så er det lidt underligt, at man sidder og diskuterer det.
For så længe de selv siger, at de godt kan løse den, så må jeg forholde mig til det.
Kommer de på et tidspunkt siger, at de ikke mere kan løse opgaven, så er det helt klart, at vi tager det op igen i de forligskredse, der nu drejer sig om det.
Kim Andersen (V), 2009-11-12:
Jeg er faktisk ked af at opleve, at Socialistisk Folkepartis ordfører står her og er så vred og så aggressiv i sin ordførertale, for jeg har et helt andet billede af fru Karina Lorentzen Dehnhardt, et billede af et konstruktivt og positivt menneske, som gerne vil medvirke til at finde løsninger.
Jeg tror egentlig også, at det er det, vælgerne søger.
Der var jo reelt ikke ud over den vrede tone meget substanskritik i ordførerens indlæg, og derfor synes jeg faktisk, at det var skuffende at høre på.
Så vil jeg gerne stille et spørgsmål til ordføreren.
Er det ikke fuldstændig rigtigt, som jeg også måtte spørge Socialdemokraterne, at Kriminalforsorgens ledelse siger, at man har fået tilført flere penge, betydelig flere ressourcer i to 4-års-aftaler?
Vi er midt i den sidste af disse to.
Vi skal nok løse de problemer med dem, der skal afsone, både nu og fremadrettet.
Hvis det er sådan, at der efterfølgende skulle blive et problem, forventer jeg, at vi hører det via Justitsministeriet.
Var det ikke også det, fru Karina Lorentzen Dehnhardt hørte i går?
Karina Lorentzen Dehnhardt (SF), 2009-11-12:
Det er ærgerligt, at jeg skuffer Venstres ordfører så meget.
Jeg tror bare, at Venstre skuffer danskerne rigtig meget, når det gælder bandekriminalitet.
Der er stadig væk ikke kommet styr på det.
Jeg er helt med på, at der har været rigtig mange gode løsningsforslag, og vi har også stået bag nogle af dem.
Jeg skal altså ikke kunne sige, hvad det er for nogle billeder, Venstres ordfører har af mig i sit hoved, men jeg har et billede af en regering, som i det store og hele ikke har lyst til at samarbejde på det her område, ikke har lyst til at spørge oppositionen til råds og ikke har lyst til at gøre det, der skal til.
Og det synes jeg jo er ærgerligt.
Jeg må bare sige, at William Rentzmann, som jo er den øverste inden for kriminalforsorgen, rent faktisk på Ritzau har været ude med en appel til politikerne om at se på kriminalforsorgen.
Det synes jeg er meget vigtigt at vi får gjort, og jeg kan ikke forstå, hvorfor vi ikke skal foregribe de problemer, der er ved at opstå, og som faktisk allerede eksisterer.
Der er politi, som må gå tilbage med varetægtsarrestanter, som de ikke kan få sat ind, der er sikkerhedsmæssige problemer, folk, der bryder ind, og der er fyringer på vej.
Jeg synes, det er vigtigt, at vi får grebet ind, før det her udvikler sig til en ny politireformsag.
Og det synes jeg faktisk regeringen burde være interesseret i også.
Kim Andersen (V), 2009-11-12:
Ordføreren taler om en handlingsplan, og det er også det, der fremgår af forslaget til vedtagelse.
Ud over formen, at man gerne vil have skrevet noget ned i en handlingsplansregisammenhæng, må jeg så spørge, hvad det egentlig er af substans og indhold, som SF vil have i sin handlingsplan, som ikke allerede er vedtaget?
Og i den forbindelse, vil jeg, inden der svares, bede ordføreren bemærke, at vi jo har fremlagt et katalog om en ny start til bekæmpelse af ungdomskriminalitet.
Jeg synes også, ordføreren skulle læse nattens finanslovaftale, hvor der jo er sat rigtig, rigtig mange penge af til ungdomskriminalitetsforebyggelse.
Det er, som om oppositionen fuldstændig glemmer det.
Men hvad er det, man indholdsmæssigt vil have i handlingsplanen?
Ud over, som jeg forstår på socialdemokraterne, at man vil til at lade hånt om magtens tredeling, den lovgivende, den udøvende og den dømmende magt, og at man vil til at gøre det her rum til sådan et slags operationscenter for kriminalitetsbekæmpelse og politiets indsats.
Og det må jeg advare imod.
Karina Lorentzen Dehnhardt (SF), 2009-11-12:
Nu skal jeg ikke kunne sige noget om, hvorvidt Venstres ordfører har lyttet til min tale, men jeg nævnte faktisk nogle af de ting, som jeg helt præcis synes mangler, og jeg synes, der mangler fokus på vores kriminalforsorg.
Nu var Venstres ordfører jo til det samme møde som jeg i Justitsministeriet i går, og der kunne man også tydeligt høre, da der blev redegjort for den nye bandeenhed, at det slet ikke er noget, man har tænkt ind.
Det var i hvert fald et sted, hvor vi kunne starte: Hvordan sikrer vi, at de her mennesker, som har været inde og afsone hårde domme, ikke ender her igen, ikke skal ind og afsone, fordi de har sust rundt i danske gader med et nyt våben?
Jeg ville ønske, Venstres ordfører havde været med i Manchester; der har man nemlig gennemtænkt indsatsen på rigtig, rigtig mange niveauer.
Der er simpelt hen så mange ting, som vi ikke har fået tænkt ind i den her bandekonflikt, og før vi gør det, er jeg ikke overbevist om, at vi kan levere en langsigtet løsning på problemerne.
Simon Emil Ammitzbøll (LA), 2009-11-12:
Jeg vil gerne stille et spørgsmål til det forslag til vedtagelse, som ordføreren er med til at fremsætte.
Jeg vil bare høre, om ordføreren er enig med den socialdemokratiske ordfører, fru Karen Hækkerup, i, at når der står, at man skal mindske markederne for organiseret kriminalitet, er det i virkeligheden noget, man har skrevet, for at det kan dække over forskellige synspunkter blandt de forskellige partier, som har fremsat det her forslag til vedtagelse.
Det er jo ret klart, at det, Socialdemokratiet mener, er, at det skal være et eller andet med nogle oplysningskampagner eller sådan noget, som de så tror vil mindske markedet, og jeg siger god fornøjelse til dem.
Men har SF samme opfattelse, eller har man en anden opfattelse af, hvad det her punkt i forslaget til vedtagelse betyder?
Karina Lorentzen Dehnhardt (SF), 2009-11-12:
Jeg tror i hvert fald, vi har en opfattelse af, at det handler om at arbejde med en bred palet, når vi skal begrænse markederne.
Det handler også om afsætning af hælervarer; det handler om den misbruger, som står på diskoteket en lørdag aften og skal købe et gram kokain; det handler om prostitution og en lang række andre ting.
Der er jo mange aspekter i det her, som vi kan tage fat på med hensyn til at begrænse den organiserede kriminalitet.
Men jeg ved godt, at det, hr. Simon Emil Ammitzbøll fisker efter, er, hvorvidt vi skal afkriminalisere eller legalisere hashmarkedet, og hr. Simon Emil Ammitzbøll kender jo godt SF's holdning til det her område.
Vi vil hellere end gerne have nedsat en kommission, der ser på, hvordan vi kan gøre det her klogere.
Det kan godt være, at en kommission kommer frem til, at et forbud mod hash stadig væk er langt den bedste måde at håndtere det her på, men det kan også godt være, at den kommer frem med nogle andre løsningsforslag.
Jeg synes, at det vigtige i den proces er at få sat gang i at få set på, om det er den rigtige vej, vi følger.
Karen Hækkerup (S), 2009-11-12:
Jamen man kan jo ikke bortforklare, at når der er en belægning på 100 pct., er der ikke flere pladser.
Problemet er så bare, at man skal skære ned, man skal lukke nogle initiativer.
Det kan være behandling, det kan være undervisning til de indsatte.
Det er fængselsafdelingen på Københavns Politigård, som er den ventil, fængslerne er så glade for at have, for det er der, de allerværste bliver placeret.
Nu skal de allerværste så i stedet for ud i fængslerne, hvor man virkelig helst ikke vil have dem, fordi det gør klimaet i fængslerne så meget mere råt.
Klimaet i fængslerne er i forvejen blevet mere råt, fordi vi jo bl.a. har lavet fodlænkeordninger, der betyder, at mange af de velfungerende afsonere er derhjemme.
Derfor er det materiale, der er tilbage i fængslerne, blevet endnu mere hårdt.
Der er altså behov for, at man bakker op om fængselsfunktionærerne, som virkelig, virkelig lider under, at man mangler ressourcer.
Nu skal man skære ned med 60 mio. kr. i alt.
Jeg synes ikke, at man kan være det bekendt, og jeg synes, at Dansk Folkeparti skylder en forklaring på, hvorfor man fuldstændig har overset kriminalforsorgen.
Dennis Flydtkjær (DF), 2009-11-12:
Jeg kan henvise til det svar, hr. Kim Andersen kom med, men jeg kan også bruge et gammelt citat, nemlig at det er godt, vi har to ører og kun en mund.
Det betyder, at man mange gange skal lytte lidt mere, end man nu snakker.
Jeg ved jo, at fru Karen Hækkerup selv var med til det møde går, hvor vi i forbindelse med evalueringen af politiloven fik at vide, at kriminalforsorgen regnede med, at de nok skulle løse den her opgave.
Hvis de pludselig ændrer holdning og siger, at de ikke kan løse opgaven, så regner jeg da stærkt med, at de henvender sig til Justitsministeriet, og så må justitsministeren jo indkalde os til et eller andet møde.
Så nogle gange burde fru Karen Hækkerup bare lytte lidt mere i stedet for at snakke.
Karina Lorentzen Dehnhardt (SF), 2009-11-12:
Jeg fik lige lyst til at følge op på Venstres ordførers indlæg om kriminalforsorgen.
I SF er vi nemlig lige så optaget af kriminalforsorgen og af at have en ordentlig resocialisering, som Socialdemokraterne er.
Jeg synes jo bare, at sporene skræmmer her.
Kan den socialdemokratiske ordfører ikke bekræfte, at vi har haft en politireform, der er kørt af sporet, en domstolsreform, der er kørt af sporet, hvor sagsbunkerne er vokset, og hvor regeringen ikke har grebet ind?
Man har vedholdende sagt, at det her kører fint, og at det fungerer efter planen osv.
Og vi er bare alvorligt bange for, at det samme sker i kriminalforsorgen, og der er da intet til hinder for, at Folketinget har nogle ønsker på kriminalforsorgens område, altså at vi foregriber omstændighederne, som vi allerede ser nu, nemlig de første omrids af problemer.
Karen Hækkerup (S), 2009-11-12:
Jamen jeg synes, det var et usædvanlig begavet spørgsmål, og jeg må bare sige, at når det drejer sig om politireformen, er jeg meget enig i, at den blev håndteret så frygteligt, som det næsten kunne ske.
Vi havde situationer, hvor borgerne oplevede, at telefonen ikke blev taget, når de ringede efter politiet.
Der er ved at være bragt styr på det nu, men det har kostet både blod, sved og tårer hos ansatte og hos borgere.
Nogenlunde den samme situation har der været ved domstolene; det er ikke helt så alvorligt, for det er ikke lige så slemt, at det tager længere tid at få behandlet en sag ved domstolene, som det er, at politiet ikke kommer, hvis man er i akut nød.
Men for den borger, der skal vente et år på at få afgjort en sag, føles det ganske voldsomt.
Det er helt almindelige sager om forældremyndighed, og det er skiftesager, der ikke bliver afgjort.
Det er menneskers liv, der bliver sat i stå, og det er dybt kritisabelt, at regeringen har nølet så længe med at give de penge til domstolene, men nu er de der.
De skal til gengæld spare, på trods af at de har flere kunder i butikken, hvis man nu må bruge det populære udtryk om de indsatte.
Det er intet mindre end en katastrofe.